Olav Myran

Johan Olav Myran (1913–1982) var en norsk politiker (Ap) og agronom.

Han vokste opp på et småbruk i Rugldalen i daværende Glåmos herred.

Han gikk Jordbruksskolen for fjellbygdene i Sør-Trøndelag og så Statens småbrukslærerskole på Sem i Asker. I 1941 ble han assistent for herredsagronomen og sekretær for jordstyret i Ullensaker, og i 1943 herredsagronom samme sted. Våren 1949 flyttet han til Ålen, da han ble herredsagronom i Ålen og Haltdalen, senere Holtålen kommune.

Myran var medlem av kommunestyret fra 1956 og ordfører i Ålen fra 1964 og frem til kommunesammenslåingen i 1972, som han støttet. Han ble ikke renominert på Arbeiderpartiets liste, men ble likevel valgt inn i kommunestyret, etter en stor velgeraksjon med retting av stemmesedler. Han ble varaordfører i den nye kommunen. Fra 1976 til 1979 var han ordfører i Holtålen.

Han var Arbeiderpartiets 1. vararepresentant til Stortinget fra Sør-Trøndelag i to valgperioder fra 1969 til 1977. Han møtte i til sammen halvannet år.

Da han ble pensjonist i 1981, ble han tildelt Norske Kommuners Sentralforbunds hederstegn med diplom.

 Referanser 

 Eksterne lenker 


Kategori:Stortingsrepresentanter fra Ap
Kategori:Stortingsrepresentanter for Sør-Trøndelag
Kategori:Stortingsrepresentanter 1973–1977
Kategori:Stortingsrepresentanter 1969–1973
Kategori:Ordførere i Holtålen
Kategori:Ordførere i Ålen
Kategori:Ap-ordførere i Sør-Trøndelag
Kategori:Norske agronomer
Kategori:Personer fra Holtålen kommune